Pleidooi vir baie meer narkotiseurs | Netwerk24
Deur Hanlie Stadler 09 Julie 2018 16:00
Suid-Afrika moet sy getal mediese spesialiste drasties verhoog om te verseker dat die gehalte van gesondheidsorg onder Nasionale Gesondheidsversekering (NGV) verbeter eerder as verswak.
Suid-Afrika kort eintlik meer as 3 300 narkotiseurs. Foto: Pixabay
Natalie Zimmelman, uitvoerende hoof van die Suid-Afrikaanse Vereniging van Narkotiseurs (Sasa), skryf in 'n ope brief aan dr. Aaron Motsoaledi, minister van gesondheid, en Malebona Matsoso, direkteur-generaal van die nasionale departement van gesondheid, Suid-Afrika het 1 379 narkotiseurs, maar dis minder as die helfte van wat nodig is.
Sasa reken die land moet nóg 1 938 van dié spesialiste hê, dus altesame 3 317, om die pasiëntelading te kan behartig.
Sasa verteenwoordig nagenoeg 90% van alle narkotiseurs in die land, in sowel die private as die staatsektor.
Zimmelman sê opnuut Sasa se steun toe aan die "bedoeling van die voorgestelde NGV, naamlik universele toegang tot en gesondheidsorg vir ons hele land".
Maar, skryf sy: "Die tekort aan mensekapitaal sal onvermydelik 'n uitwerking op die standaard van pasiënte se sorg hê. Die NGV streef nie na gelyke toegang tot swak sorg nie en wil ook nie die arbeidsmag swartsmeer nie."
Sasa sê dis tyd vir 'n konstruktiewe, ope dialoog tussen Sasa en die departement van gesondheid om probleme op te los wat die bedoelings van die NGV in die wiele kan ry.
Sasa het onlangs in 'n peiling bevind sowat 80% van die narkotiseurs in die private sektor meen die NGV gaan sleg vir hul beroep wees.